Lem: Coronapandemien koster nu jobs på Vestas. Vindmøllegiganten meddeler i en pressemeddelelse, at den skrider til afskedigelse af 400 medarbejdere. Vestas vil optimere dele af sin produktportefølje, hvilket medfører, at visse projekter stoppes med øjeblikkelig virkning.

- Afskedigelserne forventes at påvirke de fleste Vestas-lokationer i Danmark med størstedelen i Aarhus og Lem på grund af, at teknologiprojekter, der er drevet fra disse lokationer, er stoppet. Vestas' midlertidige anlæg i Viborg, der blev oprettet for at betjene specifikke projekter fra MHI Vestas Offshore Wind, lukkes, hedder det i pressemeddelelsen.

Der vil også ske et begrænset antal afskedigelser andre steder i Europa. Desuden vil direktørerne i koncernledelsen CEO Henrik Andersen og CFO Marika Fredriksson gå ti procent ned i løn indtil udgangen af 2020.

Vestas forklarer, at Covid-19 pandemien vil skabe økonomisk uro, som det vil tage år at komme sig over. Sammenholdt med konkurrencen i branchen for vedvarende energi tager Vestas skridt til at sikre, at selskabet ”forlader 2020 i den styrkeposition, som vi trådte ind i.”

- Vi er i en periode med stor usikkerhed og ved at tage en strategisk beslutning om vores produktportefølje og reducere kompleksiteten, opretholder vi vores konkurrenceevne i fremtiden og sikrer, at vi hurtigt kan tilpasse os Ccovid-19-udfordringerne, siger Henrik Andersen, CEO for Vestas og fortsætter:

- Det er altid svært at sige farvel til gode kolleger, og timingen for disse beslutninger er aldrig god, men vores ansvar er at styrke Vestas til langsigtet succes. Ved at gøre Vestas og vindenergi mere konkurrencedygtig, ønsker vi at levere de løsninger, der gør energiovergangen til en integreret del af genopbygning af samfund og økonomier og i sidste ende skabe job på tværs af værdikæden.

Dagbladet følger sagen